## Sanitat vacunarà enfront dels virus respiratoris des de l’1 d’octubre en residències de majors, centres de persones amb discapacitat, menors de 6 mesos i de 2n cicle d’Infantil

*** Per primera vegada, esta tardor s’immunitzarà enfront del VRS persones de 60 anys o majors que viuen en residències i adults amb un sistema immunitari compromés
* Enguany s’amplia la immunització enfront de la grip en col·legis als alumnes dels tres cursos del 2n cicle d’Infantil
* La campanya de vacunació enfront de la grip per al conjunt de la població començarà el pròxim 15 d’octubre en tota la Comunitat Valenciana amb prioritat per als grups de risc**

La Conselleria de Sanitat iniciarà, el pròxim 1 d’octubre, la campanya de vacunació enfront dels virus respiratoris amb els col·lectius més vulnerables: persones majors en residències, persones amb discapacitat de centres especials, lactants menors de 6 mesos i alumnat del segon cicle d’Infantil (menors de 3 a 6 anys).

Per la seua banda, la campanya de vacunació enfront de la grip dirigida a la resta de la població arrancarà el 15 d’octubre en tota la Comunitat Valenciana, amb prioritat per als grups de risc.

El conseller de Sanitat, Marciano Gómez, ha explicat que la campanya de vacunació enfront dels virus respiratoris (grip, COVID-19 i VRS) “comença prioritzant els col·lectius més fràgils, amb la finalitat que estiguen protegits abans de l’arribada del fred i de la major circulació de virus respiratoris”.

En relació amb la vacunació escolar, ha recordat que “els col·legis ja disposen d’un protocol específic per a començar la vacunació enfront de la grip amb els xiquets i les xiquetes dels centres educatius el pròxim 1 d’octubre. Els pares podran optar per immunitzar els seus fills en el centre escolar mateix, la qual cosa facilita la conciliació”, ha assenyalat Marciano Gómez.

Eixe mateix dia començarà també la campanya enfront del VRS en lactants menors de 6 mesos, que, des de fa dos anys, reben immunització durant la temporada de circulació del virus. Els nascuts a partir de l’1 d’octubre s’immunitzaran en les maternitats dels hospitals, i els nascuts prèviament, des de l’1 d’abril fins a l’1 d’octubre, en els centres de salut.

L’impacte d’esta mesura ha permés evitar més del 80 % dels ingressos hospitalaris en lactants des que es va posar en marxa en els dos últims anys.

Cal recordar que la infecció per este virus és universal i en la infància és la causant de la gran majoria de casos de bronquiolitis en lactants. Esta malaltia pot cursar amb complicacions a curt i mitjà termini i pot ocasionar infeccions bacterianes com ara pneumònies i otitis i quadros de sibilàncies persistents durant els primers cinc anys de vida.

**Per primera vegada s’immunitzarà adults enfront del VRS**

Enguany, atés que el VRS també afecta de manera greu persones majors, per primera vegada en la Comunitat Valenciana s’immunitzarà enfront del VRS persones de 60 anys o majors que viuen en residències i adults amb un sistema immunitari compromés, col·lectius especialment vulnerables davant de possibles complicacions.

Este virus afecta les edats extremes de la vida amb més gravetat. Per això, “per a la campanya d’enguany, hem inclòs també la immunització de les persones que viuen en residències de majors, amb la finalitat d’evitar riscos davant d’una infecció que pot comportar més risc d’hospitalitzacions”, ha subratllat el conseller.

Així mateix, es vacunarà enfront del VRS persones de 18 anys o més que hagen sigut trasplantades de pulmó o de precursors hematopoètics, grups en els quals la infecció pot ser especialment greu.

El conseller ha destacat el compromís del Consell amb la protecció de la salut, especialment la de les persones més vulnerables, que ha portat a introduir per primera vegada en la Comunitat Valenciana la immunització enfront del VRS en adults. Així mateix, ha insistit en la importància de les vacunes per a previndre les malalties que provoquen els virus respiratoris i ha convidat la població a participar en la campanya de vacunació, “perquè vacunar-se significa cuidar-se u mateix i protegir el nostre entorn, i la vacuna és una mesura senzilla i segura que salva vides cada any”, ha puntualitzat.

**Majors en residències i centres de discapacitat**

Una de les principals novetats de la campanya d’enguany és la inclusió de la vacunació enfront del virus respiratori sincicial en les persones majors que viuen en residències, aproximadament uns 35.000 majors.

Este grup rebrà de manera conjunta les tres dosis de les vacunes enfront dels virus respiratoris (grip, COVID i VRS) gràcies a la mobilització dels professionals sanitaris que es desplaçaran als centres.

De la mateixa manera, les persones amb alguna mena de discapacitat que residixen en centres especials també començaran a vacunar-se enfront de la grip i COVID-19 el pròxim 1 d’octubre. A més s’immunitzarà enfront del VRS els usuaris majors de 60 o amb sistema immunitari compromés.

**Campanya vacunació en col·legis**

La Conselleria de Sanitat, en col·laboració amb la d’Educació, ha remés ja als centres el protocol per a la vacunació escolar. Enguany, podran immunitzar-se en el col·legi els alumnes dels tres cursos del 2n cicle d’Infantil, si les famílies opten per esta modalitat.

La iniciativa, posada en marxa l’any passat, va tindre una gran acceptació, amb 38.417 escolars vacunats: 6.149 a Castelló, 19.327 a València i 12.941 a Alacant.

La vacuna utilitzada s’administra per via nasal, és a dir, no requerix punxada i està especialment dissenyada per a la infància. Es tracta d’una vacuna segura i eficaç, perquè reduïx a la mitat el risc d’emmalaltir i evita fins a 8 de cada 10 ingressos hospitalaris per grip en els més menuts. S’administra amb una xicoteta dosi en cada fossa nasal i es tracta d’una vacuna trivalent.

La Generalitat va incorporar per primera vegada la vacuna intranasal en la campanya enfront de la grip de 2023. Esta vacuna evita la punxada als més menuts, ja que se subministra en forma d’aerosol nasal, i entre els seus beneficis destaca que neutralitza el virus en la via d’entrada, la mucosa nasal.

Fecha: 12/09/2025